Sute de cehi și o mână de ucraineni lucrează zi și noapte în estul Republicii Cehe pentru a transforma câteva clădiri care datează din timpul celui de-Al Doilea Război Mondial într-un centru pentru furnizarea de arme și muniții către Ucraina, scrie Reuters, într-un material realizat la fața locului.
Vizitând facilitatea Sternberk, deţinută de producătorul privat ceh de arme "Excalibur Army", generalul Onno Eichelsheim, şeful armatei olandeze, a insistat asupra urgenţei situaţiei, în condiţiile pierderilor tot mai mari înregistrate de trupele Kievului în sudul Ucrainei.
"Trebuie să ne grăbim. Trebuie să livrăm mai mult și trebuie să o facem cât mai repede!", a declarat el pentru Reuters, în timpul recentei sale călătorii, întreprinse în scopul de a inspecta tunurile obuziere autopropulsate și un tanc rusesc recondiționat, ce urmează să fie aruncate în luptă.
La doi ani de la invazia Rusiei, cea mai urgentă nevoie a Ucrainei în momentul de față este muniția de artilerie, care se termină, deoarece cele două tabere beligerante folosesc loviturile grele de tun pentru a menține poziții în mare parte statice, săpate de-a lungul unei linii de front ce măsoară 1.000 de kilometri.
Uniunea Europeană a demarat o inițiativă, în martie 2023, pentru a livra Ucrainei un milion de proiectile de artilerie, în termen de 12 luni. Un an mai târziu, europenii au livrat doar puțin peste jumătate din cantitatea promisă, din cauza capacității de producție insuficiente și a lipsei de comenzi pe termen lung.
Parteneriat ad-hoc. Calendar strâns
În acest context, guvernul de la Praga a jucat un rol central în încercarea de a strânge fonduri în rândul partenerilor și de a încheia acorduri cu industria cehă de apărare.
De asemenea, Olanda este "destul de activă, de câteva luni, în mai multe țări", încercând să compenseze deficitul de cartușe de artilerie, a mărturisit colonelul Simon Wouda, șeful Grupului operativ olandez pentru Ucraina, citat de Reuters.
"Primul lot ar trebui să fie gata în patru luni, iar acesta este un calcul extrem de moderat. Cea de-a doua parte poate fi livrată cu siguranță în a doua jumătate a acestui an.", a spus Wouda, detaliind pentru prima dată calendarul de aprovizionare.
El a spus că se fac eforturi pentru a asigura contracte suplimentare cu "Excalibur Army" - care face parte din grupul privat "Czechoslovak Group" (CSG) - pentru a cumpăra cartușe de 155 mm, ce se potrivesc tunurilor de artilerie furnizate de olandezi.
CSG acționează ca producător și "centru de compensare" a munițiilor, aducând sisteme de apărare aeriană și vehicule, precum și tancuri, artilerie și obuze din întreaga lume, pe care le modernizează pentru Ucraina.
Țările vest-europene și alți aliați plătesc pentru o mare parte din material. Ucraina cumpără, de asemenea, echipamente militare și muniție direct de la parteneri.
Olanda a colaborat cu Republica Cehă pentru a găsi cât mai multe cartușe de artilerie de 155 mm pentru Ucraina.
Wouda dorește să garanteze o aprovizionare constantă cu muniție, în cadrul acordului de securitate semnat de premierul olandez, Mark Rutte, și de președintele ucrainean, Volodimir Zelenski. Olanda și alte țări vor finanța aproximativ 800.000 de proiectile de artilerie, care vor fi procurate prin intermediul Republicii Cehe.
Prețurile cresc vertiginos
Membrii coaliției care finanțează achizițiile pe termen scurt sunt, printre alții, Marea Britanie, Canada, Danemarca, Republica Cehă și Statele Unite, a dezvăluit Wouda, precizând că "am identificat oportunităţi de a găsi muniţie și în alte locuri din afara Europei". El a refuzat să precizeze însă care sunt acestea.
În cei doi ani de la invazia Rusiei, o mare parte din muniția ucraineană de peste hotare a fost trimisă din stocurile americane.
Producătorii occidentali și-au mărit producția pentru a face față creșterii neașteptate a cererii. Comisia Europeană, executivul UE, se așteaptă ca producția anuală de obuze la nivelul blocului comunitar european să ajungă la 1,4 milioane, până la sfârșitul anului 2024. În urmă cu un an, aceasta era de aproximativ 500.000.
Pentru fiecare obuz lansat de Ucraina de-a lungul liniilor de front, Rusia trage între cinci și șase, susțin oficialii și analiștii militari. Acest dezechilibru limitează capacitatea Ucrainei de a suprima atacurile rusești și de a oferi acoperire propriilor mișcări de trupe.
Rusia a crescut producția de armament și poate menține o cadență de foc mult mai mare decât Ucraina. Cu toate acestea, experții occidentali sunt de părere că Moscova se confruntă, de asemenea, cu anumite constrângeri și a apelat astfel la Coreea de Nord pentru a-și consolida rezervele de muniție.
Ministrul ucrainean de Externe, Dmitro Kuleba, le-a spus săptămâna trecută omologilor săi din Uniunea Europeană că Ucraina are nevoie de 2,5 milioane de proiectile de artilerie în acest an, dar UE a trimis doar 400.000, a dezvăluit publicația "Financial Times". De altfel, Kuleba a sugerat un necesar zilnic de 7.000 de proiectile.
Livrările de muniție către Ucraina au fost întrerupte din rațiuni politice. Congresul american întârzie deblocarea unui pachet de ajutor militar de 60 de miliarde de dolari, iar puterile europene sunt divizate în privința utilizării fondurilor UE pentru achiziționarea de muniție din afara blocului comunitar.
Pe piața mondială sunt disponibile aproximativ două milioane de cartușe de calibru mare, a dezvăluit un oficial ceh de rang înalt.
Cererea generată de războiul din Ucraina a dus la creșterea prețurilor, la 2.800-3.200 de dolari per cartuș, de la 700-1.200 de dolari cât costa anterior, au declarat pentru Reuters două surse care cunosc această piață.
Cursă contracronometru
Livrările de muniție către Kiev trebuie să fie accelerate pentru a avea șansa de a schimba cursul războiului, au scris analiștii Franz-Stefan Gady și Michael Kofman, într-un studiu publicat în luna februarie de Institutul Internațional pentru Studii Strategice.
"Pentru țările susținătoare, provocarea constă în creșterea semnificativă a producției de muniție de artilerie și de interceptoare de apărare aeriană.", se arată în document.
"Kievul are nevoie de aproximativ 75.000-90.000 de proiectile de artilerie pe lună pentru a susține războiul în defensivă și de peste două ori mai mult - 200.000-250.000 - pentru a lansa o ofensivă majoră.", mai precizează studiul.
Olanda a alocat 250 de milioane de euro (271 de milioane de dolari) pentru achiziția de muniție pentru Kiev, inclusiv din stocuri non-europene prin intermediul industriei de apărare cehe, și a cerut aliaților să contribuie la planul pus în aplicare împreună cu guvernul de la Praga.
Înaltul oficial de la Praga, citat de Reuters, a declarat că țările donatoare pot alege dintr-o listă de oferte de produse, de tipuri și proveniență diferite, mai multe companii cehe funcționând pe post de "oficiu de decontare".
În condițiile în care muniția europeană este epuizată de doi ani, oficialul s-a întrebat de ce ar exista vreo ezitare în demersul UE de a-și îndrepta atenția dincolo de piețele locale.
Franța și Germania iau în considerare posibilitatea de a se alătura inițiativei. Președintele francez, Emmanuel Macron, a susținut planul în timpul unei vizite la Praga, marți, și a deschis ușa utilizării fondurilor europene pentru acest demers, deși nu a spus cu ce anume ar contribui Parisul.
De asemenea, Franța i-a invitat pe miniștrii de Externe și ai Apărării din principalele state aliate cu Ucraina, precum și pe secretarul general al NATO să participe, astăzi, la o videoconferință menită să arate "un front unit" și să vină cu propuneri concrete în vederea stimulării sprijinului pentru Kiev.
Potrivit invitației, întâlnirea va analiza modalitățile de accelerare a livrării și a producției de muniție de artilerie.
Dincolo de muniția de artilerie
Necesitățile Ucrainei se extind însă dincolo de muniția de artilerie. Kievul trebuie să își consolideze apărarea aeriană și are nevoie de mai multe echipamente de-a lungul liniilor de front pentru a face față resurselor superioare ale Rusiei. Coreea de Sud și Turcia se numără printre țările care au livrat până în prezent Ucrainei echipamentul necesar în acest sens.
În cursul acestui an, se așteaptă ca avioane de luptă F-16 americane să fie livrate Ucrainei din Danemarca și Olanda. Olandezii fac parte, de asemenea, dintr-un grup care furnizează drone avansate, capabile să atace mai adânc în teritoriul deținut de Rusia.
Olanda a primit deja 100 de tunuri antiaeriene montate și 45 de tancuri T-72 recondiționate pentru Ucraina de la "Excalibur Army", printre cele 105 finanțate împreună cu SUA și Danemarca.
Regatul Țărilor de Jos a comandat nouă sisteme moderne de tunuri obuziere. Un alt furnizor ceh, compania de tehnologie radar ERA, livrează patru sisteme de supraveghere cu rază lungă de acțiune, de asemenea donate de către olandezi.
Pavel Doško, director de dezvoltare la "Defence Land Systems", din cadrul CSG, a declarat că sute de muncitori au fost angajați pentru a crește producția la Sternberk.
"Împreună cu partenerii olandezi și cu alți parteneri pe care îi avem în NATO, suntem în măsură să furnizăm acum Ucrainei destul de mult material de care are nevoie disperată pentru a se apăra!", a declarat el.
Aflat în apropierea unui șantier de construcții unde recent au fost turnate podele de ciment și a fost construit un cadru din grinzi de oțel, el a adăugat: "Facem tot ce putem pentru a furniza cât mai mult posibil, cât mai bine și cât mai repede posibil.".